Hugo, dominus Ulmi, Hugo de Sancto-Verano, Renaldus de Montefalconis, Gaufridus de Bully, Petrus de Livron et Ansellus Bridaine, notum facimus universis presentes litteras inspecturis quod nos, de precepto domini nostri Hervei, comitis Nivernensis, juravimus super sacrosancta domino regi Francie Philippo et plegiavimus quod si dictus comes veniret, aliquo modo, contra conventiones quas habet erga dominum regem de Agnete, filia sua, maritanda, sine nos mefacere juvaremus dominum regem contra dictum comitem de nobismet ipsis et de omnibus que tenemus de comite Nivernensi, quousque id esset emendatum ad voluntatem domini regis. In cujus rei memoriam et testimonium, presentes litteras sigillis nostris fecimus sigillari. Actum, apud Sanctum-Germanum in Laya, anno Domini Mº CCº XIXº mense decembri.